RAPORT AL COMISIEI CĂTRE PARLAMENTUL EUROPEAN ȘI CONSILIU privind punerea în aplicare a Regulamentului (CE) nr. 453/2008 al Parlamentului European și al Consiliului referitor la statisticile trimestriale privind locurile de muncă vacante în Comunitate /* COM/2013/0571 final */





RAPORT AL COMISIEI CĂTRE PARLAMENTUL EUROPEAN ȘI CONSILIU privind punerea în aplicare a Regulamentului (CE) nr. 453/2008 al Parlamentului European și al Consiliului referitor la statisticile trimestriale privind locurile de muncă vacante în Comunitate (Text cu relevanță pentru SEE) 1. Introducere Statisticile privind locurile de muncă vacante (SLMV) oferă informații în ceea ce privește numărul de locuri de muncă vacante la un moment dat. Acestea corespund acelei părți a cererii de forță de muncă care nu este acoperită de oferta de forță de muncă și, prin urmare, oferă informații esențiale privind dimensiunea și structura dezechilibrelor de pe piața forței de muncă. Regulamentul (CE) nr. 453/2008 al Parlamentului European și al Consiliului din 23 aprilie 2008 referitor la statisticile trimestriale privind locurile de muncă vacante în Comunitate[1] (denumit în continuare „Regulamentul SLMV”) stabilește un cadru pentru producția, transmiterea și evaluarea statisticilor trimestriale privind locurile de muncă vacante. Articolul 10 din Regulamentul SLMV solicită Comisiei să prezinte Parlamentului European și Consiliului un raport privind punerea în aplicare a regulamentului în cauză până la 24 iunie 2010 și, ulterior, la fiecare trei ani. Acest raport ar trebui să evalueze calitatea statisticilor furnizate de statele membre, precum și calitatea agregatelor europene și ar trebui să identifice domeniile care ar putea fi îmbunătățite. Prezentul raport este al doilea raport pe care Comisia îl înaintează Parlamentului European și Consiliului[2]. El se bazează pe experiența acumulată ca urmare a transmiterii trimestriale a datelor și a documentației furnizate de statele membre în rapoartele lor de calitate anuale. Secțiunea 2 din prezentul raport analizează progresele realizate în ultimii trei ani în punerea în aplicare a Regulamentului SLMV. Secțiunea 3 evaluează calitatea statisticilor privind locurile de muncă vacante. Secțiunea 4 se concentrează asupra agregatelor europene. În fine, secțiunea 5 prezintă concluzii și sugerează modalități prin care așteptările utilizatorilor pot fi îndeplinite și mai bine în viitor. 2. Punerea în aplicare 2.1 Cadrul juridic Pentru completarea cadrului general stabilit de Regulamentul SLMV, Comisia a adoptat două regulamente de punere în aplicare, și anume: · Regulamentul (CE) nr. 1062/2008 al Comisiei[3] care definește procedurile de ajustare sezonieră care trebuie aplicate începând cu primul trimestru al anului 2014, precum și structura, conținutul și transmiterea datelor din rapoartele anuale de calitate care trebuie furnizate Comisiei de către statele membre; · Regulamentul (CE) nr. 19/2009 al Comisiei[4], în care este definit termenul de „loc de muncă vacant”, sunt stabilite termenele de transmitere a datelor și sunt specificate perioadele de timp care trebuie să fie acoperite de prima transmitere a datelor. În fine, țările care efectuează studii de fezabilitate și subiectele acoperite de acestea sunt enumerate în anexa la acest act legislativ. În conformitate cu legislația de mai sus, toate statele membre sunt obligate să furnizeze serii de timp pentru numărul de locuri de muncă vacante și numărul de posturi ocupate, începând cu primul trimestru al anului 2010, cel târziu în termen de 70 de zile de la sfârșitul trimestrului. În plus, statele membre în care numărul de angajați reprezintă mai mult de 3 % din totalul UE trebuie să transmită datele în termen de 45 de zile de la sfârșitul trimestrului. Statele membre trebuie să furnizeze numărul de locuri de muncă vacante și de posturi ocupate pentru toate unitățile operaționale și pentru fiecare secțiune din nomenclatorul statistic al activităților economice NACE a doua revizuire[5]. Cu toate acestea, pentru întreprinderile mici (definite ca unități cu mai puțin de 10 angajați) și secțiunile NACE O – S[6] (unde activitățile principale sunt administrație publică, servicii de sănătate și educație), regulamentul SLMV prevede că statele membre care au dificultăți în furnizarea datelor ar trebui să efectueze studii de fezabilitate. 2.2 Studiile de fezabilitate Danemarca, Spania, Franța, Italia, Malta și Austria au desfășurat studiile de fezabilitate menționate mai sus. Toate acestea au livrat rezultatele către Eurostat, deși concluziile au fost divergente în ceea ce privește posibilitatea de a extinde domeniul de aplicare al SLMV pe termen scurt. În urma studiilor lor de fezabilitate, Spania și Austria au trecut imediat la includerea întregii economii. Danemarca a început compilarea datelor pentru întreprinderile mici, iar Malta a făcut acest lucru pentru secțiunile NACE O – S. Franța colectează date pentru întreprinderile mici pe bază anuală și depune eforturi pentru extinderea SLMV în vederea includerii părților necomerciale ale secțiunilor O – S din NACE. Italia nu a înregistrat progrese concrete până în prezent. Regulamentul SLMV solicită Comisiei (Eurostat) să adopte măsuri de îndată ce rezultatele studiilor de fezabilitate devin disponibile. În conformitate cu această cerință, Comisia analizează în prezent măsurile adecvate care trebuie luate. 2.3 Evoluția situației de la ultimul raport De la primul raport către Parlamentul European și Consiliu din 2010, statele membre au dezvoltat în continuare colectarea și transmiterea datelor SLMV. Comisia a acordat unora dintre acestea sprijin financiar în acest scop, astfel cum se prevede la articolul 8 alineatul (1) din Regulamentul SLMV. Ultima rundă de granturi SLMV a avut loc în 2012. Granturile au sprijinit beneficiarii la crearea de noi anchete SLMV sau la îmbunătățirea colectării de date deja existente, de exemplu prin măsuri de reducere a sarcinii de răspuns. Începând cu 2010, toate statele membre au furnizat statistici privind locurile de muncă vacante. Cu toate acestea, unele țări, în conformitate cu dispozițiile specifice din Regulamentul SLMV, au exclus întreprinderile mici sau una sau mai multe din secțiunile O – S din NACE, ca urmare a eventualelor dificultăți pe care le-au avut în momentul începerii culegerii datelor. 22 de state membre transmit în prezent date pentru întreaga economie. Pentru celelalte țări (Danemarca, Grecia, Franța, Italia și Malta) există încă lacune în ceea ce privește acoperirea unităților de activitate mici sau secțiunile NACE O și/sau P – S. Începând cu 2010, Eurostat a publicat rata locurilor de muncă vacante, adică proporția posturilor vacante, raportat la toate posturile (ocupate + vacante), în termen de aproximativ 80 de zile după trimestrul de referință (T + 80). În 2011, actualitatea raportării s‑a îmbunătățit considerabil deoarece Eurostat a început elaborarea de estimări rapide pentru rata locurilor de muncă vacante pentru Uniunea Europeană și pentru zona euro. Această estimare rapidă a ratei trimestriale privind locurile de muncă vacante pentru întreaga economie este disponibilă pe site-ul internet al Eurostat la aproximativ 50 de zile după încheierea trimestrului (T + 50). În 2012, Croația a extins colectarea datelor SLMV pentru includerea întreprinderilor mici, la timp pentru aderarea sa la 1 iulie 2013. În vederea schimbului de bune practici, statele membre și Eurostat au organizat în comun o serie de ateliere care au abordat aspecte legate de calitate și difuzare, precum și aspecte metodologice, inclusiv calculul coeficienților de variație pentru locurile de muncă vacante. Ultimul atelier a avut loc la Luxemburg în martie 2013. 3. Calitate Calitatea este evaluată pe baza a cinci dimensiuni principale definite de orientările din „ESS Standard for Quality Reports”[7] (Standardul SSE privind rapoartele de calitate) și anume: relevanță, acuratețe, actualitate, coerență/comparabilitate și accesibilitate/claritate. 3.1 Relevanță Colectarea datelor SLMV este foarte relevantă, deoarece oferă singura sursă armonizată pentru măsurarea cererii nesatisfăcute de locuri de muncă. Datele trimestriale privind locurile de muncă vacante sunt utilizate în cadrul serviciilor Comisiei (Direcția Generală Ocuparea Forței de Muncă, Afaceri Sociale și Incluziune) și de Banca Centrală Europeană în vederea monitorizării evoluției pe termen scurt a ciclului economic și a pieței forței de muncă. SLMV reprezintă unul dintre principalii indicatori economici europeni (PIEE)[8] care au fost selectați ca instrumente de monitorizare a evoluțiilor macroeconomice infra-anuale. De asemenea, datele SLMV sunt utilizate pentru analizele structurale pe baza indicatorilor efectuate în contextul Strategiei Europa 2020 pentru o creștere inteligentă, durabilă și favorabilă incluziunii[9]. Doi indicatori bazați pe SLMV au fost incluși în cadrul de evaluare comun, care reprezintă tabloul de bord utilizat pentru monitorizarea progreselor în partea privind ocuparea forței de muncă a strategiei Europa 2020. Relevanța SLMV ar crește și mai mult dacă ar fi eliminate lacunele existente datorate furnizării opționale a statisticilor referitoare la NACE secțiunile O – S și la întreprinderile mici. 3.2 Acuratețe Calculul coeficienților de variație pentru locurile de muncă vacante este extrem de dificil din cauza distribuției extrem de inegale a posturilor vacante, adică majoritatea răspunsurilor tind să fie 0. Conform rapoartelor de calitate pentru anul de referință 2011, coeficienții de variație pentru estimările statelor membre a variat între 1 și 7 % pentru numărul de locuri de muncă vacante, Bulgaria fiind singura țară care nu se încadrează în acest interval. Revizuirile estimărilor prezintă interes în special pentru utilizatori, și reprezintă un element important al acurateței. Situația este diferită pentru cele două versiuni ale ratei locurilor de muncă vacante. În mod normal, informațiile din toate statele membre sunt disponibile în datele difuzate la T+80 zile. Prin urmare, estimările publicate pentru zona euro și UE-27 (estimările T+80) acoperă toate datele primite. Acestea fac obiectul unor revizuiri numai atunci când statele membre furnizează date după termenul de publicare. De fapt, nu au existat revizuiri ale estimărilor ratei locurilor de muncă vacante pentru zona euro sau UE-27 de la al treilea trimestru al anului 2010. Estimările rapide ale ratei agregate a locurilor de muncă vacante pentru zona euro și UE-27, care sunt publicate la T+50 de zile, sunt deschise revizuirii înainte de publicarea estimărilor T+80. Până în prezent au existat doar revizuiri limitate. În cele șase trimestre 2011Q3 – 2012Q4 în care au fost publicate până în prezent estimări rapide, estimarea pentru zona euro a fost revizuită de două ori (în 2012Q1 cu 0,1 puncte procentuale, de la 1,6 % la 1,7 % și în 2012Q4 cu -0,2 puncte procentuale, de la 1,8 % la 1,6 %), în timp ce estimarea pentru UE-27 a fost revizuită o singură dată (în 2012Q4 cu ‑0,2 puncte procentuale, de la 1.6 % la 1,4 %). Unele state membre, în special la începutul seriei lor, au efectuat revizuiri semnificative atât ale numărului de locuri de muncă vacante, cât și ale numărului de posturi ocupate. Cu toate acestea, acest lucru nu a avut niciun impact considerabil asupra agregatelor europene, deoarece revizuirile au fost efectuate în principal în state membre mai mici. 3.3 Actualitate Statele membre și-au respectat, în general, obligațiile legale în ceea ce privește transmiterea în timp util a datelor SLMV. Cu toate acestea, în cazul Greciei s-a înregistrat o întârziere structurală. O foaie de parcurs a fost convenită cu această țară în vederea soluționării problemei transmiterii cu întârziere. Actualitatea s-a îmbunătățit de la ultimul raport, în special prin introducerea, în 2011, a estimărilor rapide pentru zona euro și UE, care sunt publicate la 50 de zile de la încheierea trimestrului, cu mult înaintea obiectivului inițial de T+75 de zile stabilit de cadrul PIEE. A doua estimare, care acoperă toate statele membre, a fost publicată la aproximativ 80 de zile după trimestrul de referință. 3.4 Coerența și comparabilitatea Coerența locurilor de muncă vacante nu poate fi verificată în mod direct, deoarece nu există nicio altă sursă armonizată colectată la nivel european care să măsoare cererea nesatisfăcută de pe piața forței de muncă. Deși în multe țări locurile de muncă vacante raportate serviciilor publice pentru ocuparea forței de muncă sunt contabilizate, utilizarea acestor cifre pentru verificarea coerenței SLMV este problematică, deoarece ele au o acoperire incompletă și se bazează pe definițiile naționale. Numărul de posturi ocupate, o variabilă care face parte din numitorul ratei locurilor de muncă vacante, ar trebui comparat cu informații din alte surse, în special cu numărul de salariați raportat în ancheta privind forța de muncă. Eurostat a convenit cu statele membre să extindă domeniul de aplicare al raportării de calitate în mod corespunzător. Comparațiile și evaluările ulterioare trebuie să țină seama de diferențele dintre surse, conceptuale și referitoare la anchetă. În ceea ce privește comparabilitatea, o caracteristică importantă este data de referință pentru care sunt colectate datele SLMV într-un anumit trimestru. În conformitate cu articolul 2 din Regulamentul (CE) nr. 19/2009 al Comisiei, se acordă prioritate colectării de informații în mod continuu sau la mai multe date în cursul trimestrului. În prezent, doar douăsprezece state membre și Croația[10] colectează date SLMV în mai multe date dintr-un anumit trimestru. Se recomandă ca și alte state membre să adopte aceeași practică pentru a se asigura că estimarea pentru întregul trimestru este pe deplin reprezentativă. În fine, principala provocare în ceea ce privește comparabilitatea este ca toate statele membre să acopere întreaga economie în anchetele lor privind locurile de muncă vacante, adică să includă întreprinderile mici și secțiunile NACE O – S. Astfel cum prevăd secțiunile 2.2 și 2.3 de mai sus, cinci state membre nu îndeplinesc încă acest obiectiv. 3.5 Accesibilitatea și claritatea Statisticile privind locurile de muncă vacante sunt puse la dispoziție prin canalele de difuzare obișnuite ale Eurostat, și anume baza de date on-line Eurobase și paginile dedicate „Statistics Explained” de pe site-ul internet al Eurostat[11]. Acestea din urmă furnizează în timp util informații cu privire la rata locurilor de muncă vacante atât pentru agregatele europene, cât și pentru fiecare țară în parte, inclusiv diagrame privind evoluțiile în timp. Statele membre furnizează rapoarte de calitate anuale în conformitate cu Regulamentul (CE) nr. 19/2009 al Comisiei care permite Eurostat să actualizeze metadatele furnizate utilizatorilor. Accesibilitatea și claritatea datelor privind rata locurilor de muncă vacante pot fi astfel considerate ca fiind satisfăcătoare. 4. Agregatele europene Agregatele europene sunt în prezent difuzate numai pentru rata locurilor de muncă vacante, însă nu și pentru numărul absolut de locuri de muncă vacante. Motivul este faptul că lacunele existente referitoare la gradul de acoperire al întreprinderilor mici și al secțiunilor O – S din NACE afectează în mod direct numărul de locuri de muncă vacante, în timp ce rata globală nu este neapărat afectată. Cu toate acestea, studiile de calitate efectuate în unele țări care acoperă întreaga economie, de exemplu cele care compară locurile de muncă vacante în întreprinderile mici cu cele din alte sectoare ale economiei, sugerează faptul că această ipoteză nu este pe deplin valabilă. În consecință, există riscul ca rata locurilor de muncă vacante să fie subestimată, atât pentru UE, cât și pentru zona euro. În ciuda acestui neajuns, calitatea agregatelor europene poate fi considerată satisfăcătoare. Estimările rapide pot fi, de asemenea, considerate fiabile, fiind efectuate numai revizuiri minore în momentul publicării datelor finale, la aproximativ o lună de la publicarea estimărilor rapide. 5. Concluzii În ultimii trei ani au fost realizate multe progrese în vederea punerii în aplicare a legislației SLMV și a producerii de statistici fiabile în domeniul locurilor de muncă vacante. Date naționale au fost transmise în timp util și agregatele europene au fost publicate conform planului. Actualitatea a continuat să se îmbunătățească și în 2011, când Eurostat a început publicarea estimărilor rapide. Agregatele europene publicate, atât estimările rapide cât și cele finale, au suferit doar revizuiri minore. Mai mult, unele dintre țările care au realizat în trecut o acoperire mai limitată a economiei au extins recent domeniul de aplicare al anchetelor SLMV. Cu toate acestea, acoperirea incompletă rămâne principalul motiv pentru care datele SLMV nu sunt utilizate pe scară mai largă. Este extrem de important ca toate statele membre să acopere în întregime sectorul public și întreprinderile mici în estimările lor trimestriale. Comisia va examina modalitățile de ameliorare a situației în această privință, inclusiv posibilitatea unor noi inițiative legislative, cu scopul de a asigura îmbunătățirile necesare. [1] JO L 145, 4.6.2008, p. 234. [2] A se vedea raportul anterior COM(2010)421. [3] Regulamentul (CE) nr. 1062/2008 al Comisiei din 28 octombrie 2008 de punere în aplicare a Regulamentului (CE) nr. 453/2008 al Parlamentului European și al Consiliului referitor la statisticile trimestriale privind locurile de muncă vacante în Comunitate, în ceea ce privește procedurile de ajustare sezonieră și rapoartele de calitate (JO L 285, 29.10.2008, p. 3). [4] Regulamentul (CE) nr. 19/2009 al Comisiei din 13 ianuarie 2009 de punere în aplicare a Regulamentului (CE) nr. 453/2008 al Parlamentului European și al Consiliului referitor la statisticile trimestriale privind locurile de muncă vacante în Comunitate, în ceea ce privește definiția unui loc de muncă vacant, datele calendaristice de referință pentru colectarea datelor, specificațiile privind transmiterea datelor și studiile de fezabilitate (JO L 9, 14.1.2009, p. 3). [5] Regulamentul (CE) 1893/2006 al Parlamentului European și al Consiliului din 20 decembrie 2006 de stabilire a Nomenclatorului statistic al activităților economice NACE a doua revizuire și de modificare a Regulamentului (CEE) nr. 3037/90 al Consiliului, precum și a anumitor regulamente CE privind domenii statistice specifice (JO L 393, 30.12.2006, p. 1). [6] Care reglementează: Administrația publică și apărarea, asigurările sociale obligatorii (secțiunea O), educație (secțiunea P), activități privind sănătatea umană și asistența socială (secțiunea Q), arte, spectacole și activități recreative (secțiunea R) și alte activități de servicii cum ar fi activități ale organizațiilor asociative, repararea computerelor și a bunurilor personale și de uz casnic, alte activități de servicii personale (secțiunea S). [7] A se vedea „ESS Standard for Quality Reports” (Standardul SSE pentru rapoartele de calitate) (disponibil numai în limba engleză) la: http://epp.eurostat.ec.europa.eu/portal/page/portal/ver-1/quality/documents/ESQR_FINAL.pdf. [8] Comunicare a Comisiei către Parlamentul European și Consiliu privind statisticile din zona euro „Către metodologii îmbunătățite pentru statisticile și indicatorii zonei euro”, COM(2002)661. [9] Comunicare a Comisiei – „Europa 2020 – O strategie europeană pentru o creștere inteligentă, durabilă și favorabilă incluziunii”, COM(2010) 2020. [10] La momentul redactării, Croația nu era încă stat membru. [11] http://epp.eurostat.ec.europa.eu/statistics_explained/index.php/Job_vacancy_statistics.